Publication: Magyar Közlöny
Issue: MK-1998-111 (Year: 1998, Number: 111)
Era: 1990-2004
Section: [E szabályokat a társadalombiztosítás ellátásaira és a magánnyugdíjra jogosultakról, valamint e szolgáltatások fedezetéről szóló 1997. évi LXXX. törvény (a továbbiakban: Tbj.)
Paragraph Index: 317

[E szabályokat a társadalombiztosítás ellátásaira és a magánnyugdíjra jogosultakról, valamint e szolgáltatások fedezetéről szóló 1997. évi LXXX. törvény (a továbbiakban: Tbj.) rendelkezései tartalmazzák.] Az egyidejűleg több — az egészségügyi hozzájárulás fizetése szempontjából releváns — jogviszonyban álló személy esetén az egészségügyi hozzájárulás befizetésének módjára nem a főszabály vonatkozik. Többes jogviszony esetén Vhr. szabályai szerint kell eljárni. Erre felhatalmazást az Eht. 2. § (5) bekezdése adott. A Vhr. 1. § (1) bekezdése — azon túl, hogy megismétli az Eht. 2. § (5) bekezdésében foglaltakat — úgy rendelkezik, hogy ha a munkaidő egyik jogviszonyban sem éri el a heti 36 órát, az egészségügyi hozzájárulást az a foglalkoztató fizeti meg, ahol a munkaidő a leghosszabb. Azonos munkaidő esetén az a foglalkoztató fizeti meg, ahol a jövedelem magasabb, illetve azonos jövedelem esetén az, akinél a jogviszony korábban kezdődött. A Vhr. 1. § (2) bekezdése — más élethelyzetekre vonatkozóan — szintén a magasabb jövedelmet, illetve azonos jövedelem esetén a munkaviszony kezdetét veszi alapul, amikor meghatározza az egészségügyi hozzájárulás fizetésének szabályait. Megállapítható tehát, hogy a Vhr. a lehetséges valamennyi élethelyzetet figyelembe véve egy „zárt rendszert” hozott létre atekintetben, hogy az egészségügyi hozzájárulás — pusztán a foglalkoztatás ténye alapján — biztosan megfizetésre kerüljön többes jogviszony esetén is. A Vhr. azért, hogy az előforduló valamennyi esetet „lefedje”, nemcsak az Eht. 2. § (5) bekezdésébe foglalt munkavégzés hosszát, hanem az élethelyzettől függően a jövedelem nagyságát és a foglalkoztatási jogviszony kezdetét is alapul veszi, amikor meghatározza azt, hogy kinek kell az egészségügyi hozzájárulást megfizetni. Az egészségügyi hozzájárulás bevallása vagy befizetése elmulasztásának jogkövetkezménye tekintetében nem a Vhr. tartalmaz szabályt, hanem arra — többes jogviszony esetén is — a Tbj. rendelkezéseit kell alkalmazni [Eht. 7. § (1) bekezdés].

Source: https://magyarkozlony.hu/hivatalos-lapok/2ff628e10e389986f4e827c7c4aa761f8674cf05/dokumentumok/2d811978fb45f8cb3651fdcc902e1b32e88c442c/letoltes